DA/Sprog

= Oversættelse =

Store og små bogstaver
Oversættelsen skal naturligvis følge danske retskrivningsregler - også hvad angår brug af store og små bogstaver i ord og sætninger. Henvises der i en tekst til et mere alment koncept, så skriv det som vanligt med småt. F.eks. Når du har gennemført stavekontrol, kan du.... Henvises der i en tekst til en specifik funktion eller et menupunkt, der kan bære et egennavn, så skriv med stort selvom det er midt i en sætning. F.eks. Klik dernæst på Stavekontrol for at....

Accent aigu
På anbefaling fra Dansk Sprognævn og anbefaling fra Dansk Center for Tilgængelighed] bruger vi ikke normalt accent aigu over imperativer (bydemåde), der ender med trykstærkt -er. Vi kan dog undtagelsesvis afvige fra hovedreglen, i tilfælde hvor teksten ellers kan misfortolkes. Eksempelvis kan forståelsen af bydeformen af "at markere", som er "marker" ved at understrege trykket med "markér".

Der kan forekomme andre tilfælde, ud over bydeform.

Vi bruger accent aigu til at skelne talangivelsen fra ubestemt ental, da det sjældent fremgår af konteksten. F.eks. Select one object oversættes til Marker ét objekt.

Engelsk -ing
Udsagnsord, der på engelsk ender med -ing (f.eks. editing), kan oversættes forskelligt på dansk; til navneformen at redigere, nutid redigerer samt redigering af. I brugergrænsefladen optræder denne form oftest som redigerer, da det så beskriver status for en igangværende proces (f.eks. loading document). I hjælpefilerne derimod bruges det oftest som overskrift for et afsnit som f.eks. Editing hyperlinks, og her skal det oversættes til Redigering af hyperlinks. I hjælpefilernes indeks bruges det også, men her skal det oversættes til navneformen redigere.

Sammensatte navneord

 * På dansk skrives sammensatte navneord i ét ord, mens de på engelsk skrives i flere ord. Det kan på dansk give lange ord og svært forståelige konstruktioner. Dette kan afhjælpes ved at skrive det sammensatte navneord i bestemt form omvendt.

Eksempler:

...klik så på fanebladet Side... i stedet for ...klik så på Side-fanebladet...

...guide til kombinationsfelt... i stedet for ...kombinationsfeltguide...


 * Består et sammensat navneord af et egennavn samt et navneord, sættes der bindestreg mellem de to dele (f.eks. OpenDocument-regneark).

Kommasætning
Kommasætning skal altid følge det grammatiske komma, men kan også suppleres af pausekomma i opremsninger. F.eks. i forbindelse med beskrivelse For at gemme dokumentet, klik på Filer, klik på Gem etc.

Diverse andre regler og påmindelser

 * En mus har knapper, og et tastatur har taster.


 * Klik efterfølges altid af et på, hvis klik-handlingen er rettet mod et objekt.


 * Engelske eksempler som f.eks. Las Vegas og $100 skal så vidt muligt oversættes til eksempler, der er vedkommende for danskere. F.eks. kan Las Vegas oversættes til Løkken og $100 til 100 kr. Men vær opmærksom på, om der er tilknyttet grafik, der også indeholder tekst fra eksemplet og dermed besværliggør et dansk tilpasset eksempel.


 * Linje staver vi med j, hvilket også forbedrer læsevenligheden.

Vedtagne konventioner for oversættelse

 * OK oversætter vi til OK, hvilket også er en af de tilladte stavemåder ifølge Retskrivningsordbogen.


 * Begrundelse: OK er et så kort og distinkt ord, at ordets form instinktivt kan genkendes på tværs af engelsk og dansk, når vi møder det som knaptekst i Mac/PC-programmer, på fjernbetjeningen, på mobiltelefonen og på andre software/hardware-baserede brugergrænseflader. OK er blevet et ikon - ikke en tekst, hvor vi først skal læse bogstaverne hver for sig og dernæst danne et meningsfyldt ord. I skriftsprogets hele sætninger egner o.k. sig godt. Men som ikon på en brugergrænseflade vil O.k. bryde genkendeligheden fra andre OK-knapper i vores dagligdag og dermed distancere brugeren unødigt fra programmet.


 * You oversætter vi til du/dig fremfor man for at gøre oversættelsen nærværende for brugeren.


 * Start/End of ... oversættes til hhv. begyndelsen af og slutningen af fremfor starten af og enden af.


 * Dobbeltklik, venstreklik, langklik og højreklik etc. skrives i ét ord uden bindestreg. Vi har baseret beslutningen på at dobbeltklik skrives i ét ord.


 * Ordet internet og alle afledninger deraf skal skrives med småt ifølge Retskrivningsordbogen, og det gør vi også.


 * Vi bruger i tekststrenge altid og fremfor specialtegnet &.


 * I ord som kan være både ental og flertal, kan flertalsendelsen skrives i parentes: f.eks. Vælg celle(r). Når der kan være tale om både ental og flertal, samtidig med at kendeordet skifter, alt efter om det er flertal eller ental (f.eks. den/de valgte tabel(ler)), skrives af hensyn til læsevenligheden de valgte tabeller, da det oftest er underforstået, at man også kan bruge funktionen på kun ét objekt.


 * Generelt undgår vi brug af forkortelser, da ikke alle har lige let ved at læse og forstå forkortelser intuitivt, og da sproget også bliver mere flydende af at skrive ordene fuldt ud.


 * Latest oversættes til seneste.

Tekniske begreber
Tekniske engelske forklaringer (f.eks. Comma Separated Values) på forkortelser (f.eks. CSV) kan oversættes, men i så fald skal den engelske forklaring inkluderes, for at forkortelsen giver mening (f.eks. kommaseparerede værdier (Comma Separated Values - CSV)).

Begreber som JOIN, INNER, OUTER (databaser) og NULL oversættes ikke. De er oftest skrevet udelukkende med store bogstaver.

Tastenavne
Tastenavne bevares på engelsk, hvis navnet også er det, der oftest står på tasten. Hvis der oftest ikke står noget på tasten, oversættes det til dansk.


 * Pil op
 * Pil ned
 * Venstrepil
 * Højrepil
 * PgDn/Page Down → Page Down
 * PgUp/Page Up → Page Up
 * Home → Home
 * End → End
 * Ins/Insert → Insert
 * Del/Delete → Delete
 * BkSp/Back Space → Tilbage
 * Space → Mellemrum
 * Esc → Esc
 * Enter → Enter
 * Ctrl/Control → Ctrl
 * Shift → Skift
 * Alt → Alt
 * Alt Gr → Alt Gr
 * Tab → Tabulator
 * Command → Kommando (Mac)

Udsagnsord

 * Afkrydsningsfelter (dvs. checkboxes) henholdsvis markeres (engelsk check) og ryddes (engelsk clear).


 * Matematiske, programmerings- og statistiske funktioner returnerer noget. Fx Calc-funktionen returnerer x.

= Referencer =